**Dôvodová správa**

1. **Všeobecná časť**

Návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov predkladá na rokovanie Národnej rady Slovenskej republiky poslanec Národnej rady Slovenskej republiky Daniel Lipšic.

Cieľom zákona je ustanoviť osobitnú sadzbu dane z príjmu, pokiaľ je týmto príjmom príslušenstvo k istine prisúdené rozhodnutím súdu v prípade, že povinným z rozhodnutia súdu je štátny orgán alebo právnická osoba založená alebo zriadená takýmto štátnym orgánom.

V praxi sa stávajú prípady, kedy súdne konania trvajú aj niekoľko rokov, pričom strana v spore, ktorou je štát, má povinnosť aj súdne brániť svoje práva. Nie je vždy je však v spore strana reprezentujúca štát úspešná, avšak za roky, počas ktorých spor trval, sa jeho hodnota značne zvýšila – už nejde len o istinu, ale aj o jej príslušenstvo, o ktoré hodnota sporu narastie. Štátu tak v prípade neúspechu vznikajú značné škody, pretože na jednej strane je tu povinnosť využiť všetky dostupné prostriedky, vrátane súdneho sporu, na strane druhej však rastie aj hodnota sporu, o ktorú štát v prípade neúspechu prichádza.

Návrh zákona takto upravuje sadzbu dane z príjmu v prípade príslušenstva na 99%. Pokiaľ je ten, kto spor prehrá zástupca štátu, je povinný síce zaplatiť istinu aj jej príslušenstvo; toto príslušenstvo však bude zdanené vyššie uvedenou sadzbou a táto hodnota sa takmer celá vráti ako daňový príjem štátu.

Návrh zákona bude mať pozitívny dopad na štátny rozpočet; rozpočty obcí alebo samosprávnych krajov nebudú dotknuté.

Predložený návrh právnej úpravy nepredpokladá negatívny dopad na životné prostredie na miestnej, regionálnej i celoslovenskej úrovni. Návrh nebude mať dopad na tvorbu nových pracovných miest vo verejnej správe a nepredpokladá vplyv na informatizáciu spoločnosti.

Znenie návrhu zákona je v súlade s Ústavou SR, ústavnými zákonmi SR, zákonmi a všeobecne záväznými právnymi predpismi, medzinárodnými zmluvami, ktorými je Slovenská republika viazaná a inými medzinárodnými dokumentmi, ktorými je Slovenská republika viazaná.

1. **Osobitná časť**

**K Čl. I**

**Bod 1:**

Zavádza sa nová sadzba dane z príjmu, ktorým je príslušenstvo v súdnom spore, teda tá časť hodnoty sporu, ktorá prevyšuje istinu, pričom strana v súdnom spore, ktorá je rozhodnutím súdu zaviazaná zaplatiť toto príslušenstvo (spolu s istinou), je orgán štátu, alebo ním zriadená alebo založená právnická osoba.

Daňovníkom je víťaz takéhoto súdneho sporu a sadzba dane je 99% zo sumy prisúdeného príslušenstva.

Daňovník je povinný podať daňové priznanie na daň z príslušenstva (finančná správa upraví tlačivo pre daň z príjmu o takýto prípad) v lehotách a spôsobom, ako je to pri dani z príjmu. V tej istej lehote je daňovník aj povinný daň zaplatiť.

**Bod 2:**

Daňová povinnosť pre daň z príslušenstva vzniká v závislosti od toho, kedy bude príslušenstvo daňovníkovi vyplatené. Daňovník je teda povinný toto príslušenstvo zdaniť aj v prípade, že k súdnemu rozhodnutiu došlo už pred účinnosťou tohto zákona, ale k vyplateniu príslušenstva došlo z rôznych dôvodov až po účinnosti tohto zákona.

**K Čl. II**

Ustanovuje sa účinnosť zákona.